/* COM/2010/0430 */ SPRÁVA KOMISIE EURÓPSKEMU PARLAMENTU A RADE o vykonávaní programu Forest Focus podľa nariadenia Európskeho parlamentu a Rady (ES) č. 2152/2003 zo 17. novembra 2003 týkajúceho sa monitorovania lesov a environmentálnych interakcií v Spoločenstve (Forest Focus) – Záverečná správa





[pic] | EURÓPSKA KOMISIA | Brusel, 26.8.2010 KOM(2010) 430 v konečnom znení SPRÁVA KOMISIE EURÓPSKEMU PARLAMENTU A RADE o vykonávaní programu Forest Focus podľa nariadenia Európskeho parlamentu a Rady (ES) č. 2152/2003 zo 17. novembra 2003 týkajúceho sa monitorovania lesov a environmentálnych interakcií v Spoločenstve (Forest Focus) – Záverečná správa SEK(2010) 978 SPRÁVA KOMISIE EURÓPSKEMU PARLAMENTU A RADE o vykonávaní programu Forest Focus podľa nariadenia Európskeho parlamentu a Rady (ES) č. 2152/2003 zo 17. novembra 2003 týkajúceho sa monitorovania lesov a environmentálnych interakcií v Spoločenstve (Forest Focus) – Záverečná správa ÚVOD A NAJDÔLEžITEJšIE ÚSPECHY Cieľom nariadenia Európskeho parlamentu a Rady (ES) č. 2152/2003 (nariadenie o programe Forest Focus[1]) bolo zriadiť program na dlhodobé monitorovanie podmienok a environmentálnych interakcií lesov v Európskej únii. V programe je zahrnuté pokračovanie existujúcich monitorovacích sietí týkajúcich sa znečistenia ovzdušia a jeho dosahu na lesy, lesné požiare, ich príčiny a účinky a spolufinancovanie činností na prevenciu lesných požiarov. Program takisto rozširuje rozsah pôsobnosti monitorovania lesov v EÚ prostredníctvom zberu informácií o pôdach, biodiverzite, sekvestrácii uhlíka, dôsledkoch zmeny klímy a ochrannej funkcii lesov. Podľa článkov 18 a 19 nariadenia sa od Komisie požaduje, aby predložila Európskemu parlamentu a Rade správu o vykonávaní programu, v ktorej preskúma účinnosť programu s cieľom poskytnúť základ pre akékoľvek budúce rozhodnutia o pokračovaní týchto činností. Keďže všetky vnútroštátne programy sa už vykonávajú a finančné súbory sú uzavreté, je táto správa reakciou na uvedenú požiadavku a dopĺňa predchádzajúcu predbežnú správu o vykonávaní z 22. januára 2008[2]. Cieľom obidvoch správ je pochopiť, ako sa vykonával celkový program Forest Focus v období rokov 2003 a 2010. Správy poslúžia ako základ na reflexiu o potrebách budúceho monitorovania a pomôžu konzultačnému procesu, ktorý bol otvorený v rámci Zelenej knihy o ochrane lesov a o informáciách o lesoch v EÚ, pokiaľ ide o spôsob riadenia informácií o lesoch v budúcnosti. Podľa údajov uvedených v správe z januára 2008 zabralo vykonávanie programu Forest Focus viac času ako predpokladané štyri roky. Táto správa dopĺňa predchádzajúcu správu a zameriava sa najmä na oznamovanie údajov o využívaní rozpočtu programu Forest Focus. V priloženom pracovnom dokumente útvarov Komisie sú uvedené podrobnosti o spôsobe, akým príslušné vnútroštátne orgány využili rozpočet. Vo všeobecnosti sa ciele splnili a konkrétne sa vysoká miera plnenia záväzkov môže považovať za úspech. Predchádzajúcim právnym predpisom v oblasti monitorovania lesov a prevencie lesných požiarov sa tak prostredníctvom programu Forest Focus poskytol integrovaný prístup. V rámci programu sa vytvorila databáza Forest Focus, ktorá obsahuje súhrnné údaje a informácie o stave lesov v EÚ. Oneskorenie pri príprave programu spôsobilo problémy príslušným vnútroštátnym orgánom, ktoré mali realizáciu činností stanovených vo vnútroštátnych programoch na starosti. Iba vo výnimočných prípadoch sa činnosti, ktoré boli pôvodne plánované, ukončili. Informácie o lesoch, konkrétne o pôde a biodiverzite, o ktoré sa rozširuje rozsah monitorovania lesov, sa zozbierali po prvýkrát. Informácie o pôdach a biodiverzite nad zemou tvoria súčasť databázy Biosoil, ktorá sa zriadila v rámci tohto programu. Významná percentuálna časť financovania bola naplánovaná na vypracovanie výskumných štúdií a demonštračných projektov o biodiverzite, zásobách uhlíka, biodiverzite lesnej pôdy, lesných požiaroch, ozóne, zmene klímy, genetickej biodiverzite, hubách, lišajníkoch a iných otázkach týkajúcich sa lesov. V súvislosti s lesnými požiarmi sa zriadil Európsky systém informovania o lesných požiaroch (European Forest Fire Information System – EFFIS) a naďalej sa v rámci tohto programu rozvíja. Významné sú najmä vytvorené moduly týkajúce sa programu Natura 2000 a lesy, odhadovaných atmosférických emisií alebo erózie pôdy po lesných požiaroch. EFFIS preto teraz predstavuje kľúčový prvok európskeho monitorovania lesov a jeho udržiavanie je do konca roka 2010 zabezpečené prostredníctvom pilotného projektu, ktorý si vyžiadal Európsky parlament. PREHľAD NARIADENIA O PROGRAME FOREST FOCUS Potom, čo sa koncom roka 2002 skončila účinnosť nariadenia (EHS) č. 3528/86 o ochrane lesov Spoločenstva pred atmosférickým znečistením[3] a nariadenia (EHS) č. 2158/92 o ochrane lesov Spoločenstva pred požiarmi[4], ustanovilo sa nariadenie o programe Forest Focus na obdobie štyroch rokov. Jeho cieľom bolo zabezpečiť dlhodobé trvanie a ďalší rozvoj tohto spoločného monitorovania. Celkový rozpočet plánovaný na vykonávanie programu Forest Focus na toto obdobie bol 65 miliónov eur. Medzi 41 príslušnými orgánmi[5], ktoré vymenovali členské štáty a Európska komisia (ako je uvedené v oddiele 3) sa uzatvorilo 123 dohôd. Vnútroštátne orgány vypracovali dvojročné národné programy na roky 2003/2004 a 2005/2006[6], ktoré obsahovali opis činností a štúdií, ktoré sa majú vykonať. V rámci programu sa využilo financovanie zo strany EÚ až do výšky 50 % na monitorovacie činnosti, zriadenie EFFIS, štúdie o požiaroch, kampane na zvýšenie povedomia verejnosti, špeciálne školenia a opatrenia na prevenciu požiarov. Revízia programu a štúdie určujúce nové monitorovacie činnosti boli takisto spolufinancované do výšky 50 %. Štúdie, experimenty a demonštračné projekty na ďalšie rozvíjanie programu, podporu harmonizovaného zberu a predkladania údajov a zlepšenie hodnotenia údajov a ich kvality boli spolufinancované do výšky 75 % nákladov. Okrem národných programov pokrývalo 16 % rozpočtu tieto činnosti Forest Focus: - Spoločné výskumné centrum Komisie (SVC) poskytuje celkovú vedeckú a technickú podporu, vytvára a spravuje databázu Forest Focus, koordinuje Európske stredisko údajov o lesoch (EFDAC), udržiava a zlepšuje rozvoj EFFIS a koordinuje štúdie, experimenty a demonštračné projekty, - Dohoda s Európskou hospodárskou komisiou Organizácie Spojených národov v rámci Programu medzinárodnej spolupráce pri hodnotení a monitorovaní účinkov znečisťovania ovzdušia na lesy (ICP-Forests)[7], ktorej cieľom bude zhromažďovanie zozbieraných údajov v rámci siete Úrovne I. - Dohoda s Európskou hospodárskou komisiou Organizácie Spojených národov o vypracovaní správy „Stav lesov a udržateľná správa lesov v Európe 2007[8]“. - Vypracovanie priebežnej správy s názvom „Rozvoj a preskúmanie programu Forest Focus[9]“. - Organizácia zasadnutí a konferencií na šírenie výsledkov činností, ktoré sú financované v rámci tohto programu[10]. VÝSLEDKY Databáza Forest Focus Jedným z hlavných výsledkov programu Forest Focus je databáza Forest Focus, ktorá obsahuje informácie o účinkoch znečistenia ovzdušia na lesy. Pozostáva z údajov o stave korún stromov (odfarbenie a odlistenie) na 6000 plochách siete Úrovne I a 800 plochách intenzívnej siete Úrovne II. Súčasťou databázy sú aj údaje zozbierané v rámci intenzívneho prieskumu o raste, pôdnych pomeroch, usadzovaní, podraste a chemickom zložení listov. Z dôvodu ochrany údajov sa validované údaje o plochách môžu poskytnúť iba príslušným orgánom. Informácie o súhrnných údajoch sú k dispozícii v rámci EFDAC. Vypracovalo sa viacero správ o zdravotnom stave lesov a monitorovaní lesov, ktoré sú dostupné verejnosti (napr. správy SVC a výročné správy ICP Forests). Prvé hodnotenie údajov rozsiahleho monitorovania „Úroveň I“ poskytuje informácie o odfarbení a odlistení korún stromov a trendy týchto parametrov z časového hľadiska, ktoré slúžia ako ukazovatele zdravotného stavu lesov. Merania a pozorovania, ktoré sa uskutočnili na plochách intenzívneho monitorovania „Úroveň II“ poskytli tieto poznatky: - priemerné odlistenie hlavných ihličnatých a širokolistých druhov vykazuje všeobecný celoeurópsky stabilný trend s miestnymi variáciami súvisiacimi s obdobiami sucha, veľmi vysokými teplotami atď. - Úrovne pH vo vrchnej minerálnej vrstve plôch majú rôzne hodnoty, v závislosti od umiestnenia plôch. - Priemerné koncentrácie depozície síry ukazujú všeobecný pokles o 25 % od roku 2000 do roku 2005, pričom priemerný prísun dusíka sa za rovnaké obdobie príliš nezmenil[11]. - Dimenzie stromov a rast lesov na každej ploche sa meria v periodicite 5 rokov. - Meteorologické údaje (priemerná teplota a celkový ročný úhrn zrážok) poskytujú informácie o vplyve na stav lesov a objasňujú presné miestne variácie v extrémnych prípadoch. - Podrast, rôznorodosť rastlinných druhov (merané prostredníctvom počtu druhov v rámci poschodí: stromy, kríky, byliny a machy) a zmeny v tejto rôznorodosti z časového hľadiska. Výsledky z obdobia rokov 2003 až 2006 spolu s predchádzajúcimi informáciami z obdobia monitorovania lesov 1986 až 2002 umožňujú hodnotenie súčasnej situácie a vývoja zdravotného stavu lesov prostredníctvom pozorovania korún stromov. Stav koruny stromov poukazoval na zhoršenie lesných podmienok v roku 2003, keď Európu postihli neobyčajne suché a teplé poveternostné podmienky. Mierne zlepšenie odlistenia v nasledujúcich rokoch záviselo od príslušných druhov a regiónov. Pôvodným úsilím intenzívnej siete bolo rozšíriť výsledky s cieľom poskytnúť celoeurópske reprezentatívne informácie. Tento cieľ nebolo možné dosiahnuť kvôli nedostatku štatistickej precíznosti systému Úroveň II. Získavanie výsledkov z intenzívneho monitorovania na úrovni EÚ si stále vyžaduje ďalší výskum. Databáza Forest Focus sa už využíva na modelovanie posunu udržateľnosti habitátov dominantných druhov stromov a vegetácie v rámci budúcich klimatických scenárov[12]. Keďže sa klimatické podmienky časom menia, tieto činnosti pomôžu pochopiť spôsob, akým by sa lesné druhy mohli presunúť v rámci EÚ. Údaje z databázy by takisto mohli byť základom postupov medzinárodnej politiky, ako sú Dohovor OSN o biologickej diverzite, Forest Europe alebo rámcový dohovor OSN o zmene klímy. Činnosti na prevenciu lesných požiarov a Európsky systém informovania o lesných požiaroch Činnosti na prevenciu lesných požiarov, ktoré sú spolufinancované v rámci programu Forest Focus zahŕňajú výstavbu lesných ciest a chodníkov, nádrží s vodou, bariér proti požiaru, čistenie a výrub oblastí, ktoré sú vystavené riziku požiaru, monitorovacie činnosti, komunikačné zariadenia, kampane na zvýšenie povedomia a špeciálne školenia. Podľa predbežnej správy o vykonávaní z roku 2008 zriadila Komisia v spolupráci s členskými štátmi Európsky systém informovania o lesných požiaroch (EFFIS) s cieľom poskytnúť platformu pre súhrnné a intenzívne údaje a výmenu informácií, pokiaľ ide o monitorovanie a mapovanie lesných požiarov a ich účinkov na životné prostredie. V rámci činností EFFIS[13] sa uverejňujú ročné správy o požiaroch, ktoré sa vypracúvajú spoločne s najviac postihnutými členskými štátmi, informačné bulletiny, správy o hodnotení škôd na lesných porastoch v rámci Natura 2000 a správy o hodnotení škôd spôsobených silnými búrkami. EFFIS využíva aj Monitorovacie a informačné centrum Komisie na koordináciu činností civilnej ochrany. Štúdie V rámci programu Forest Focus sa spolufinancovalo 143 štúdií a demonštračných projektov, tak ako bolo plánované v národných programoch[14]. Ich cieľom bolo rozšíriť poznatky o lesných požiaroch, dosahoch zmeny klímy na biodiverzitu, zmene klímy a jej vzťahu k sekvestrácii uhlíka, lesných pôdach, indikátoroch biodiverzity, hubách, lišajníkoch, genetickej diverzite, integrovanom riadení v súvislosti so škodcami a iných otázkach súvisiacich s lesmi. Projekt Biosoil, ktorého cieľom je rozvíjať monitorovanie lesných pôd a biodiverzity[15] spojil 59 demonštračných projektov, ktoré boli spolufinancované do výšky 75 % nákladov. Projekt bol rozdelený do dvoch modulov, jeden sa zaoberal pôdou a druhý biodiverzitou. Prostredníctvom projektu Biosoil sa zozbierali informácie o lesnej biodiverzite na 3 379 plochách úrovne I. Inventár komponentov lesnej biodiverzity sa tak po prvýkrát vykonal na úrovni EÚ. Zozbierali sa harmonizované informácie o priemere kmeňov stromov podľa druhov, ich výške, odumretom dreve, stanovišti, poraste a podraste, ako aj opis druhovej klasifikácie lesov. V databáze Biosoil, ktorú riadi SVC sú zahrnuté chemické a fyzikálne parametre pôdy (napr. pH, dusík, zásoby uhlíka atď.), a tiež zozbierané ukazovatele biodiverzity. Okrem štúdií vypracovaných v rámci národných programov, SVC iniciovalo a koordinovalo ďalších 8 štúdií. Zameriavali sa na zmenu klímy, lesné požiare, harmonizáciu národných lesných inventárov, ochrannú funkciu lesov, ako aj na časť demonštračnej štúdie projektu Biosoil. FINANčNÁ REALIZÁCIA Rozčlenenie fondov podľa činností na obdobie rokov 2003-2006 Suma 56 468 222 eur z celkového rozpočtu programu (65 miliónov eur) bola pridelená na realizáciu národných programov. Suma 7 587 586 eur bola pridelená na dohodu so Spoločným výskumným centrom, uskutočnenie strednodobého preskúmania programu, dohodu s ICP Forests a na rôzne zasadnutie odborníkov a konferencie. Z celkového rozpočtu, ktorý bol pridelený na vykonávanie programu bola najvyššia čiastka naplánovaná pre intenzívne monitorovanie (viac ako 21 miliónov eur), po ktorej nasledovali štúdie a demonštračné projekty (17 miliónov eur) a na činnosti na prevenciu lesných požiarov spolu s vývojom EFFIS (viac ako 9 miliónov eur)[16]. Štúdie a demonštračné projekty o lesnej biodiverzite, pôde, uhlíku, zmene klímy, genetike atď. predstavovali 30 % rozpočtu[17]. Odzrkadľuje to dôležitosť, ktorú má program Forest Focus od svojho vzniku, pokiaľ ide o rozšírenie rozsahu pôsobnosti tradičného monitorovania atmosférického znečistenia a lesných požiarov. Rozpočet projektu Biosoil týkajúci sa lesných pôd a biodiverzity predstavoval 10 miliónov eur: 9 miliónov eur bolo určených na činnosti týkajúce sa lesných pôd a približne 1 milión eur na činnosti spojené s biodiverzitou. Výdavky a miera vykonávania programu Forest Focus Predpokladá sa, že program sa technicky a finančne uzatvorí v polovici roka 2010. Priemerná miera spotreby národných programov Forest Focus je viac ako 86 %, čo sa môže považovať za úspech v rámci realizácie programu. Nízku mieru spotreby (nižšiu ako 50 %) mali iba tri príslušné orgány. Kvôli oneskorenému začiatku programu a administratívnej záťaži, ktorá tak vznikla, mali niektoré príslušné orgány ťažkosti pri vykonávaní programu, pričom následkom bolo, že niektoré činnosti sa vôbec neuskutočnili. Na program sa použila celková suma 53 342 555,09 eur. Na činnosti plánované v rámci národných programov sa použilo 45 772 306,10 eur a na iné použitie rozpočtu programu Forest Focus sa vynaložilo 7 570 248,99 eur. Analýza výdavkov podľa činností[18] ukazuje, že väčšia časť financovania (43 %) sa použila na intenzívne monitorovanie znečistenia ovzdušia (sieť Úroveň II). Podľa veľkosti sa najviac (32 %) použilo na štúdie a demonštračné projekty. Na činnosti spojené s lesnými požiarmi sa použilo 11 %. V rámci siete systematického monitorovania Úroveň I sa použilo iba 9 % celkového rozpočtu a 5 % rozpočtu sa minulo na koordinačné a správne činnosti. Hodnotenie výdavkov členského štátu a činnosti poukazujú na to, že väčšina finančných zdrojov sa použila na intenzívne monitorovanie zdravotného stavu lesov, po ktorom nasleduje vypracovanie štúdií a demonštračných projektov a na treťom mieste sa nachádzajú monitorovacie činnosti týkajúce sa požiarov. ZÁVERY Z vykonávania programu je možné vyvodiť viacero záverov: - Po prvé skutočnosť, že na monitorovanie lesov v EÚ sa využila väčšina finančných zdrojov na sieť intenzívneho monitorovania (Úroveň II). Táto sieť neposkytuje dostatok reprezentatívnych údajov o stave lesov v EÚ a zdroje a fondy rozmiestnené v rámci tejto siete sú príliš vysoké. - Tradičné monitorovanie stavu korún stromov sa uskutočňuje už 20 rokov, odkedy začali lesy v EÚ vykazovať príznaky poškodenia kyslými dažďami. Najnovšie výsledky poukazujú na to, že stav lesov je v súčasnosti stabilnejší, pričom úrovne obsahu síry klesli a úrovne dusíka zostali stabilné. Stav koruny stromov sa stále môže považovať za reprezentatívny a nákladovo účinný ukazovateľ stavu lesov. Poskytuje však iba hrubé informácie o zdravotnom stave lesov a je potrebné ho doplniť ďalšími informáciami o viditeľných poškodeniach. - Do budúceho systému monitorovania lesov by sa mali zaradiť ďalšie ukazovatele, a to prostredníctvom sietí, ktoré poskytnú súvislé informácie na úrovni EÚ. - Monitorovanie lesných pôd a biodiverzity by malo v budúcnosti pokračovať, keďže prináša dôležité informácie pre vytváranie politík na úrovni EÚ, a zároveň prispieva k medzinárodných dohovorom, ako sú UNCCC alebo CBD. V súvislosti s lesnými požiarmi a nedostatkom príslušného právneho základu bude potrebné riešiť otázku, akým spôsobom sa zabezpečí pokračovanie EFFIS a skupiny odborníkov Komisie v oblasti lesných požiarov, a to v kontexte nového finančného výhľadu a Zelenej knihy o ochrane lesov a o informáciách o lesoch[19]. Príslušné závery Rady z 11. júna 2010[20], ako aj závery z 26. apríla 2010[21] poskytujú Komisii možnosť dodatočnej podpory a poradenstva pri ďalšom riadení údajov týkajúcich sa lesov v rámci systému EFFIS. Nariadenie o programe Forest Focus sa zrušilo v roku 2006 nariadením o finančnom nástroji Life+ (ES) č. 614/2007[22]. V súčasnosti existuje jeden prebiehajúci projekt monitorovania lesov v rámci nariadenia o finančnom nástroji Life+, ktorý bol naplánovaný iba na obdobie dvoch rokov (2009 a 2010) a na rozdiel od programu Forest Focus je založený na dobrovoľnom prístupe. S cieľom začať debatu o potrebách politiky EÚ, prijala Európska komisia 1. marca 2010 uvedenú Zelenú knihu o ochrane lesov a o informáciách o lesoch. Predstavuje v nej súčasný aktuálny stav lesov v EÚ a stanovuje hlavné výzvy, ktorým čelia v súvislosti so zmenou klímy, čím nadväzuje na Bielu knihu o adaptácii na zmenu klímy[23]. Taktiež v nej odkazuje na existujúce informačné systémy o lesoch a nástroje na ochranu lesov a nastoľuje celý rad otázok súvisiacich s možnosťami budúcich navrhovaných politík. Verejné konzultácie, pre ktoré môže táto správa predstavovať dôležitý informačný nástroj, sú otvorené do konca júla 2010 a ich cieľom je vytvoriť základ debaty o ochrane lesov a o informáciách o lesoch. V kontexte ďalších opatrení po prijatí Zelenej knihy sa zohľadnia následné činnosti v rámci nariadenia o programe Forest Focus, aktuálne činnosti v rámci finančného nástroja Life+ a širšia problematika monitorovania lesov. [1] Ú. v. EÚ L 324, 11.12.2003, s. 1. [2] SEK(2008) 30, KOM(2008)6 v konečnom znení [3] Ú. v. ES L 326, 21. 11. 1986, s. 2. Nariadenie naposledy zmenené a doplnené nariadením (ES) č. 804/2002 (Ú. v. ES L 132, 17.5.2002, s. 1). [4] Ú. v. ES L 217, 31.7.1992, s. 3. Nariadenie naposledy zmenené a doplnené nariadením (ES) č. 805/2002 (Ú. v. ES L 132, 17.5.2002, s. 3). [5] SEK(2010) 978 [6] V predbežnej správe o vykonávaní pozri „2.2 Prevádzka“ KOM (2008) 6 v konečnom znení a SEK (2008) 30. [7] ICP Forests (Program medzinárodnej spolupráce pri hodnotení a monitorovaní účinkov znečisťovania ovzdušia na lesy) začal fungovať v roku 1985 v rámci Dohovoru o diaľkovom znečisťovaní ovzdušia prechádzajúcom hranicami štátov Európskej hospodárskej komisie Organizácie Spojených národov (UNECE), v dôsledku zvyšujúceho sa povedomia verejnosti o možných nežiaducich účinkoch znečistenia ovzdušia na lesy. Plochy Úrovne I a II sú spoločné s programom Forest Focus. V súčasnosti sa na ICP Forests zúčastňuje 40 krajín. Pozri tiež: http://www.icp-forests.org/Political.htm [8] http://www.mcpfe.org/filestore/mcpfe/publications/pdf/state_of_europes_forests_2007.pdf [9] http://ec.europa.eu/environment/forests/pdf/final_report.pdf [10] http://ec.europa.eu/environment/forests/pdf/biosoil_brochure2010.pdf [11] Stav lesov v Európe, výkonná správa z roku 2008. [12] http://forest.jrc.ec.europa.eu/climate-change [13] http://effis.jrc.ec.europa.eu/reports [14] Pozri prílohu I o štúdiách programu Forest Focus. [15] http://biosoil.jrc.it/ [16] SEK(2010) 978 [17] SEK(2010) 978 [18] Posledné údaje predložené 15. marca 2010 pri zohľadnení konečných platieb vykonaných do tohto dátumu, ktoré sú predmetom možných budúcich auditov a odhady posledných očakávaných platieb. [19] KOM(2010) 66 [20] Závery Rady o ochrane lesov a o informáciách o lesoch v EÚ, dokument Rady 11037/10. [21] Závery Rady o prevencii lesných požiarov v Európskej únii, dokument Rady 7788/10. [22] Ú. v. EÚ L 149, 9.6.2007, s. 1. [23] KOM(2009) 147